cyanic-selkie/wikianc huggingface dataset:
ডেল নর্তে কাউন্টি, ক্যালিফোর্নিয়া
ডেল নর্তে কাউন্টি হল অরেগন সীমান্ত সংলগ্ন প্রশান্ত মহাসাগরের বরাবর মার্কিন যুক্তরাষ্ট্রের ক্যালিফোর্নিয়া রাজ্যের উত্তর-পশ্চিম কোণে অবস্থিত একটি কাউন্টি। ২০২০ সালের আদমশুমারি অনুসারে কাউন্টির জনসংখ্যা ২৭,৭৪৩ জন, যা ২০১০ সালের আদমশুমারির জনসংখ্যা ২৮,৬১০ জন থেকে হ্রাস পেয়েছিল। কাউন্টির আসন ও শুধুমাত্র আইনিগত কর্পোরেশন শহর হল ক্রিসেন্ট সিটি। ডেল নর্তে বসতি স্থাপনকারী আজোরিয়ান পর্তুগিজ ও দুগ্ধ চাষিদের দ্বারা অগ্রণী ও জনবহুল ছিল, যা কাউন্টির নামের স্থানীয় উচ্চারণের জন্য দায়ী হতে পারে। স্থানীয়রা কাউন্টির নাম ডেল নর্ত হিসাবে উচ্চারণ করে, ডেল নর-তেহ নয়, যা স্প্যানিশ ভাষায় প্রত্যাশিত হয়।
ডেল নর্তে কাউন্টি সিএ মাইক্রোপলিটান পরিসংখ্যান এলাকা ক্রিসেন্ট সিটি নিয়ে গঠিত।
গ্রামীণ কাউন্টি বিশালাকার কোস্ট রেডউডস সমন্বিত বনের জন্য উল্লেখযোগ্য, কিছু এলাকা ৩৫০ ফুটের (১১০ মিটার) বেশি উচ্চতা বিশিষ্ট। ক্যালিফোর্নিয়া উপকূলে অবস্থিত এই উত্তরতম কাউন্টিতে রয়েছে অসংখ্য অনন্য গাছপালা ও ফুল, কয়েক ডজন প্রজাতির উপকূলীয় পাখি ও মাছ, পাথুরে আদিম সৈকত ও সমুদ্রের স্তুপ, আদিম নদী এবং ঐতিহাসিক বাতিঘর।
অসীম কুমার উকিল
অসীম কুমার উকিল একজন বাংলাদেশী রাজনীতিবিদ যিনি নেত্রকোণা-৩ আসনের সংসদ সদস্য।
প্রারম্ভিক জীবন
অসীম কুমার উকিলের জন্ম নেত্রকোণা জেলায়। তার স্ত্রী ও সাবেক সংসদ সদস্য অপু উকিল বাংলাদেশ যুব মহিলা লীগের প্রতিষ্ঠাতা সাধারণ সম্পাদক ও সংরক্ষিত নারী আসনের সাবেক সংসদ সদস্য।
রাজনৈতিক জীবন
কুমারের রাজনৈতিক জীবন শুরু বাংলাদেশ ছাত্রলীগের মাধ্যমে। বর্তমানে তিনি বাংলাদেশ আওয়ামী লীগের সাংস্কৃতিক সম্পাদক। পূর্বে তিনি বাংলাদেশ ছাত্রলীগের সাধারণ সম্পাদক এবং আওয়ামী লীগের উপ-প্রচার সম্পাদক ছিলেন। তিনি ২০১৮ সালের একাদশ জাতীয় সংসদ নির্বাচনে সংসদ সদস্য নির্বাচিত হন।
সমালোচনা
২০১৯ সালের ১১ ডিসেম্বর অসীম কুমার উকিল এবং তার স্ত্রী অপু উকিলের বিরুদ্ধে দুর্নীতির অভিযোগ এনে তদন্তপূর্বক আইনগত ব্যবস্থা নিতে দুর্নীতি দমন কমিশনের কাছে আবেদন করেন নেত্রকোনা জেলা কৃষকলীগের সভাপতি কেশব রঞ্জন সরকার। কিন্তু দুদক কোনো পদক্ষেপ না নেওয়ায় ২০২০ সালের ৮ মার্চ আইনজীবী তৌহিদুল ইসলাম কেশব রঞ্জন সরকারের পক্ষে হাইকোর্টে রিট আবেদন করেন। এ রিট আবেদনের ওপর প্রাথমিক শুনানি শেষে হাইকোর্ট দুদককে রিটকারীর আবেদন নিষ্পত্তি করার জন্য মৌখিকভাবে নির্দেশ দেয়।
পুলিশ ট্রেনিং সেন্টার, খুলনা
ইতিহাস
১৯৭২ সালে খুলনা শহরের খালিশপুরে আঞ্চলিক পুলিশ প্রশিক্ষণ বিদ্যালয় হিসেবে প্রতিষ্ঠানটি যাত্রা শুরু করে। ১৯৮০ সালে এটিকে যশোর পুলিশ লাইন্সে স্থানান্তর করা হয়। সবশেষ ১৯৮৯ সালের ১৮ সেপ্টেম্বর এটিকে বর্তমান জায়গায় স্থানান্তর এবং পুলিশ প্রশিক্ষণ কেন্দ্রে উন্নীত করা হয়।
অবকাঠামো
খুলনা পুলিশ ট্রেনিং সেন্টারে আছে একটি দ্বিতল প্রশাসনিক ভবন। আরও আছে পাঁচতলা রিক্রুট কন্সটেবল ব্যারাক ও ছয়তলা রিক্রুট কন্সটেবল ব্যারাক, একটি বহুমুখী মিলনায়তন, একটি দ্বিতল মসজিদ, দ্বিতল কমান্ডেন্টের বাসভবন, দুটি ৬ তলা স্টাফ কোয়ার্টার এবং তিনটি টিনশেড ব্যারাক। মূল স্থাপনার অদূরে শিরোমণি নামক স্থানে এর নিজস্ব একটি ফায়ারিং রেঞ্জ রয়েছে।
শেখানোর পিরামিড তত্ত্ব
শেখানোর পিরামিড তত্ত্ব। একে মোচা বা শঙ্কু আকৃতির শেখানোর তত্ত্ব, স্মৃতিশক্তি বজায় রাখার তত্ত্ব বা স্মৃতিশক্তি বজায় রাখার পিরামিড তত্ত্বও বলা হয়। শিক্ষা প্রদানের অনেক ধরনের পদ্ধতি ও ধারণার মধ্যে এটা জনপ্রিয় এক পদ্ধতি। শেখার এই পদ্ধতিতে বিভিন্ন স্তরকে শতাংশে পৃথক করে দেখানো হয়। এতে পিরামিড আকৃতি ব্যবহার করা হয়। তাই একে শেখানোর পিরামিড তত্ত্ব বলা হয়। একে সাধারণত ১০, ২০, ৩০, ৫০ এবং ৯০ শতাংশে ভাগ করা হয়।
বর্ণনা
প্রাথমিকভাবে এই ধারণাটি ১৯৫৪ সালে অডিও-ভিজ্যুয়াল মেথডস ইন টিচিং নামের বই থেকে নেওয়া হয়েছে। এই পিরামিড আকৃতির মডেলটি ১৯৬০ সালের দিকে ন্যাশনাল ট্রেনিং ল্যাবরেটরিজ ইনস্টিটিউট থেকে উদ্ভুত। মেইন শহরের বেথেলে এই ইনস্টিটিউটের এর প্রধান ক্যাম্পাসে এই পিরামিড মডেল তৈরি করা হয়। অবশ্য এর মূল গবেষণা হারিয়ে গেছে। এই এনটিএল (NTL-ন্যাশনাল ট্রেনিং ল্যাবরেটরিজ ইনস্টিটিউট) এর লার্নিং পিরামিড মডেলটি এখনও এই ধারণার একটি কেন্দ্রীয় বিষয় হয়ে উঠেছে। এই এনটিএল এর মডেল সাধারণত নিম্ন লিখিত চিত্র প্রদর্শন করে। ডান|থাম্ব|400x400পিক্সেল| শেখানোর পিরামিড তত্ত্ব অথবা মোচা বা শঙ্কু আকৃতির শেখানোর তত্ত্ব
সমালোচনা
আমেরিকান শিক্ষাবিদ এডগার ডেলের মোচা বা শঙ্কু আকৃতির শেখানোর তত্ত্ব বা মডেলের প্রাথমিক সংস্করণের কিছু সমালোচনা আছে।  সমালোচকরা শেখার এবং গবেষণার পিরামিড মডেলের মধ্যে কিছু অসঙ্গতির দেখা পেয়েছেন।  এনটিএল শেখার পিরামিড তত্ত্ব হারিয়ে গেছে। এজন্য ব্যাপারটি মূলত অজানা মানের একটি অজানা পদ্ধতির উপর দাঁড়িয়ে আছে এবং প্রভাবশালী বিষয় যেমন সময়, জনসংখ্যা পরীক্ষা ইত্যাদি, যা মূল গবেষণার ফলাফলকে অবিশ্বাসযোগ্য করে তুলেছে।
সুলতানা ফিরদৌসী
সুলতানা ফিরদৌসী (জন্ম: ১১ ডিসেম্বর, ১৯৭৪ ) একজন বাংলাদেশী লেখিকা, কবি, স্কলার। তিনি বাংলাদেশের কুষ্টিয়া জেলায় জন্মগ্রহণ করেছেন। তিনি সফলভাবে বাংলা একাডেমী তরুণ লেখকদের প্রকল্প ঢাকা অধীনে বাংলা কবিতা গবেষণা প্রকল্প সম্পন্ন করেছেন এবং বাংলা প্রথম বই প্রকাশিত হয়েছিল বাংলা একাডেমী, ঢাকা থেকে। প্রথম প্রকাশিত বইয়ের নাম কীট ও দ্রোণ পুষ্প। সুলতানা ফিরদৌসী তার লেখার জন্য বিভিন্ন পুরস্কার পেয়েছেন। তন্মধ্যে , ভারতের শান্তিনিকেতনের 'অগ্নিবীণা' পুরস্কার, বাঙালি ক্রিস্টি এবং সংস্কৃতি বাতায়নের রূপসী বাংলা পদক। তিনি কলকাতা বাংলা একাডেমী কবিতা প্রতিযোগিতার অনারারি জুরি বোর্ডের সদস্যও ছিলেন।
জীবনের প্রথমার্ধ
সুলতানা ফিরদৌসীর জন্ম ১৯৮৪ সালের ১১ ডিসেম্বর বাংলাদেশের কুষ্টিয়া জেলায় । তাঁর প্রথম কাব্যগ্রন্থটি ১৯৯৭ সালে বাংলা একাডেমি প্রকাশ করেছিল।
পেশা
তিনি বাংলাদেশের স্থানীয় সরকার প্রকৌশল অধিদফতরে (এলজিইডি) সমাজ-অর্থনীতিবিদ হিসাবে কর্মরত ছিলেন।
পুরস্কার ও সম্মাননা
সুলতানা ফিরদৌসী লেখার জন্য বিভিন্ন পুরস্কার পেয়েছেন। তন্মধ্যে, ভারতের শান্তিনিকেতনের অগ্নিবীণা পুরস্কার, বাঙালি ক্রিস্টি এবং সংস্কৃতি বাতায়নের  'রূপসী বাংলা পদক' । তিনি কলকাতা বাংলা একাডেমী কবিতা প্রতিযোগিতার অনারারি জুরি বোর্ডের সদস্যও ছিলেন।
যাহির গাজী
মালিকুয যাহির গিয়াসুদ্দীন গাজী ইবনে ইউসুফ ইবনে আইয়ুব (الملك الظاهر غياث الدين غازي بن الناصر صلاح الدين يوسف; সাধারণত যাহির গাজী নামে পরিচিত; ১১৭২- ৮ অক্টোবর ১২১৬) ছিলেন ১১৮৬ থেকে ১২১৬ সাল পর্যন্তআলেপ্পোর আইয়ুবীয় আমির। তিনি ছিলেন সালাহউদ্দিনের তৃতীয় পুত্র। তার এলাকার মধ্যে উত্তর সিরিয়া এবং মেসোপটেমিয়ার ছোট একটি অংশ অন্তর্ভুক্ত ছিল।
জীবনী
১১৮৬ খ্রিস্টাব্দে যাহিরের বয়স যখন ১৫ বছর, তখন তার পিতা তাকে মসুল এবং এর আশেপাশের এলাকার গভর্নর নিযুক্ত করেন। এসব এলাকা কিছুকাল পূর্বেই জেনগিদের নিকট থেকে নেওয়া হয়েছিল। একই সময়ে তার দুই বড় ভাই আফযাল আর আজিজকে যথাক্রমে সিরিয়া এবং মিশরের গভর্নর হিসেবে নিয়োগ দেয়া হয়েছিল। যাহির যেই এলাকা পেয়েছিলেন, সেগুলো তার চাচা সালাহউদ্দিনের ভাই আদিলের নিয়ন্ত্রণে ছিল। আদিলও তার ভ্রাতুষ্পুত্র যাহিরের প্রতি আগ্রহী ছিলেন। তিনি ১১৯৩ খ্রিস্টাব্দে উত্তরাধিকারসূত্রে দামেস্ক পেলেও বড় ভাই আফযালের আধিপত্যের অধীন ছিলেন। অবশ্য তিনি তার ভাইদের বলয় থেকে দূর থেকে স্বাধীনভাবে তার রাষ্ট্র পরিচালনা করতেন। একারণের প্রথম দিকে কিছু সময় চাচা আদিলের সাথে তাদের ঝগড়ার সময়ে দূরে ছিলেন।
১১৯৩ খ্রিস্টাব্দে মসুলে জেনগি ইযযুদ্দীনের বিদ্রোহের মুখোমুখি হয়ে তিনি তার চাচা আদিলকে আমন্ত্রণ জানান। আদিল অগ্রসর হয়ে দ্রুত এই বিদ্রোহ দমন করেন। ১১৯৪ খ্রিস্টাব্দে একটি চুক্তির শর্ত অনুসারে লাতাকিয়া ও জাবলেহ পেয়েছিলেন। সেখানে তিনি আফযালের কর্তৃত্বকে স্বীকৃতি দিয়েছিলেন। তবে ১১৯৬ খ্রিস্টাব্দে আফযাল নিজেকে শাসনকার্যে অযোগ্য প্রমাণ করেছিলেন এবং আদিলের সমর্থন হারিয়েছিলেন। সেসময়ে যাহির তার আরেক ভাই আজিজ ও চাচা আদিলকে সমর্থন করে আফযালকে ক্ষমতাচ্যুত ও নির্বাসনে যেতে বাধ্য করতে কাজ করেন। এদিকে লুসিগানের আমালরিক বৈরুত বন্দর পুনরায় দখল করে নেয়। আবার অ্যান্টিওকের তৃতীয় বোহেমন্ড লাতাকিয়া ও জাবলেহের জন্য হুমকী হয়ে দাঁড়াচ্ছিল। সেজন্য ১১৯৭ খ্রিস্টাব্দের অক্টোবরে বন্দরগুলো ধ্বংস করে দেন। যদিও বোহেমন্ড দুইটি জায়গায় অবস্থান নিয়েছিল; কিন্তু সেগুলো সুবিধাজনক ছিলনা। যার ফলে সে বাহিনী প্রত্যাহার করে নেয়। এরপর যাহির পুনরায় সেগুলো দখল করে নেন এবং লাতাকিয়ার দুর্গ পুনর্নির্মাণ করেন।
আলেপ্পোর শাসক থাকাকালীন তিনি তার পিতার অনেক উপদেষ্টাকে সাথে রেখেছিলেন। তিনি বাহাউদ্দিন ইবনে শাদ্দাদকে আলেপ্পোর কাজী (বিচারক) নিযুক্ত করেন। তিনি আধুনিকমনা সোহরাওয়ার্দীকে আলেপ্পোতে নিয়ে আসেন। কিন্তু ১১৯১ খ্রিস্টাব্দে মূলধারা উলামাদের দাবির মুখে তাকে বন্দী করতে বাধ্য হন।
শেষজীবন ও মৃত্যু
১২১২ খ্রিস্টাব্দে যাহির তার পুরনো প্রতিদ্বন্দ্বী আদিলের কন্যা দায়ফা খাতুনকে বিয়ে করেন। এটি বিভিন্ন দিক দিয়েই বিশেষ গুরুত্ব বহন করেছে। এর ফলে রাজবংশটির দুইটি শাখার মধ্যে দ্বন্দ্বের অবসান ঘটেছিল।
যাহির তার ছোট ছেলে আজিজ মুহাম্মাদকে তার উত্তরাধিকারী নির্বাচিত করেছিলেন। আজিজ মুহাম্মাদের জন্ম হয়েছিল ১২১৩ খ্রিস্টাব্দে। ১২১৬ খ্রিস্টাব্দে যাহির মৃত্যুবরণ করেন।
চৌধুরী গোলাম আকবর
চৌধুরী গোলাম আকবর (১৬ সেপ্টেম্বর ১৯২১ – ২৯ ডিসেম্বর ১৯৮৮) হচ্ছেন একজন বাংলাদেশি লেখক। তিনি বাংলা একাডেমীতে বাংলাদেশের লোক সাহিত্য সংগ্রাহক হিসেবে দায়িত্ব পালন করেছেন।
প্রারম্ভিক জীবন
চৌধুরী গোলাম আকবর মৌলভীবাজার জেলার (বর্তমান কমলগঞ্জ উপজেলা, মৌলভীবাজার জেলা, বাংলাদেশ) দরগাপুর গ্রামে ১৬ সেপ্টেম্বর ১৯২১ সালে জন্মগ্রহণ করেন। ১৯৩৬ সালে তিনি মিডল ইংলিশ পরীক্ষায় উত্তীর্ণ হন। এম.ই পরীক্ষায় পাশের পর, তিনি একটি প্রতিযোগিতামূলক পরীক্ষা দেন এবং ১৯৪২ সালে প্রাথমিক বিদ্যালয়ের শিক্ষক হন। শিক্ষক হওয়ার পর ১৯৫২ সালে তিনি গুরু প্রশিক্ষণ পরীক্ষা পাশ করেন। প্রাইভেট প্রার্থী হিসেবে ১৯৫৪ সালে তিনি ম্যাট্রিকুলেশন পরীক্ষায় উত্তীর্ণ হন। ২৫ বছরের শিক্ষকতা জীবন শেষে, ১৯৬৭ সালে তিনি অবসর গ্রহণ করেন। ২৯শে ডিসেম্বর, ১৯৮৮ সালে তিনি মৌলভীবাজার জেলায় শেষনিঃশ্বাস ত্যাগ করেন।
সাহিত্য জীবন
গোলাম আকবরের লোকসাহিত্যের প্রতি বিশেষ আকর্ষণ ছিল। অবসর গ্রহণের পর, তিনি বাংলা একাডেমীর লোক সাহিত্য সংগ্রাহক হিসেবে নিযুক্ত করা হয়। তিনি সিলেট অঞ্চল ঘুরে বেড়ান এবং প্রচুর লোকসাহিত্য ও সংগীত সংগ্রহ করেন। লোকসাহিত্যের উপর তিনি কিছু বই লিখেন এবং অনেকগুলো গীতিকবিতা এবং লোকসাহিত্যের সম্পাদনাও করেন। তিনি বাংলা সাহিত্যে অনেক গদ্য রচনা করেন। জীবনের প্রথম দিকে তিনি কবিতা এবং সংগীত লিখেছেন। তার মৃত্যুর পর, “আমার কবিতা” নামে তার লিখিত কবিতা নিয়ে একটি সংকলিত বই প্রকাশিত হয়।
গুগল বুকস
গুগল বুকস (পূর্বের গুগল বুক সার্চ এবং গুগল প্রিন্ট এবং এর কোডনাম ছিলো প্রজেক্ট ওশান) হচ্ছে গুগল, ইনক এর একটি পরিষেবা যা গুগল স্ক্যান করেছে এমন বই এবং ম্যাগাজিনগুলির সম্পূর্ণ পাঠ্য অনুসন্ধান করে, অপটিক্যাল ক্যারেক্টার রিকগনিশন (ওসিআর) ব্যবহার করে পাঠ্যে রূপান্তরিত করে, এবং গুগলের ডিজিটাল তথ্যভান্ডারে সংরক্ষণ করে। বইগুলি গুগল বুকস পার্টনার প্রোগ্রামের মাধ্যমে প্রকাশক এবং লেখক দ্বারা অথবা গ্রন্থাগার প্রকল্পের মাধ্যমে গুগলের গ্রন্থাগারের অংশীদারদের দ্বারা সরবরাহ করা হয়েছে। অতিরিক্তভাবে, গুগল অনেকগুলি ম্যাগাজিন প্রকাশকদের সাথে তাদের সংরক্ষণাগারগুলি ডিজিটাইজ করতে অংশীদার করেছে।
২০০৪ সালের অক্টোবরে যখন ফ্র্যাঙ্কফুর্ট বইমেলায় প্রকাশক প্রোগ্রামটি চালু হয় তখন এটি প্রথম গুগল প্রিন্ট হিসাবে পরিচিত ছিল।
অক্টোবর ২০১৫ পর্যন্ত, স্ক্যান করা বইয়ের শিরোনামের সংখ্যা ২৫ মিলিয়নেরও বেশি ছিল, তবে আমেরিকান একাডেমিক লাইব্রেরিতে স্ক্যানিং প্রক্রিয়াটি এখন ধীর গতির হয়ে গেছে । গুগল ২০১০ সালে অনুমান করেছিল যে বিশ্বে প্রায় ১৩০ মিলিয়ন স্বতন্ত্র শিরোনামের বই রয়েছে, এবং গুগল জানিয়েছিল যে তারা এর সবগুলো স্ক্যান করবে। ২০১২ সালের অক্টোবরে, গুগল, গুগল বইয়ের ১৫ বছর পূর্তি উদ্‌যাপন করেছে এবং এই সময় পর্যন্ত স্ক্যান করা বইয়ের সংখ্যা ছিলো ৪০ মিলিয়নেরও বেশি।
বিক্ষোভ (১৯৯৪-এর চলচ্চিত্র)
বিক্ষোভ ১৯৯৪ সালে মুক্তিপ্রাপ্ত বাংলাদেশী বাংলা ভাষার চলচ্চিত্র। ছায়াছবিটি পরিচালনা করেছেন মহম্মদ হান্‌নান। ছবিটির কাহিনী লিখেছেন ফরিদা হোসেন ও কাহিনী বিন্যাস করেছেন জোসেফ শতাব্দী এবং চিত্রনাট্য লিখেছেন মহম্মদ হাননান। ছাত্র রাজনীতির ভালো-মন্দ দিক নিয়ে নির্মিত ছবিটি পরিবেশনা করেছে ডি এম ফিল্মস। এই ছবিতে প্রধান চরিত্রে অভিনয় করেছেন সালমান শাহ, শাবনূর, বুলবুল আহমেদ, রাজিব, ডলি জহুর প্রমুখ।
কাহিনী সংক্ষেপ
আসাদ একজন স্বৈরচার বিরোধী ছাত্রনেতা। বিরোধী দলের ষড়যন্ত্রের বলি হয়ে তাকে মৃত্যুবরণ করতে হয়। এতে লাভবান হয় তার বিরোধী মাহমুদ চৌধুরী ও শারাফাত আলী খান। কিন্তু মাহমুদের চতুরতায় শারাফাত গ্রেফতার হয় এবং তার জেল হয়ে যায়। ইতোমধ্যে মাহমুদ তার নিজের একটি দল গঠন করে তুলে। সে জাতীয় পর্যায়ে রাজনীতি করার স্বপ্ন দেখে। তার পুষ্ট ছাত্রসংগঠনের নেতা রাজা কলেজে যা ইচ্ছা তা করে বেড়ায়। অন্যদিকে কলেজের নির্বাচিত ভিপি অনিক তার বিরুদ্ধে সাধারণ ছাত্রদের পাশে এসে দাড়ায়। জেল থেকে বের হয়ে শারাফাত তার নিজের একটি সংবাদপত্র চালু করে। সে মাহমুদ চৌধুরীর সব কুকীর্তির কথা প্রকাশ করতে থাকে। এক পর্যায়ে মাহমুদ চৌধুরী তার সাথে সাক্ষাত করতে গেলে সে তার পুরনো বন্ধুকে দেখে বিস্মিত হয় এবং তাকে তার এই সব সংবাদ প্রকাশ না করার জন্য শাসায়। শারাফাত তাতে ভয় পায় না। সে অনিককে সব ধরনের সহায়তা করে মাহমুদ চৌধুরীর বিরুদ্ধে সচেতনতা গড়ে তোলার জন্য।
সঙ্গীত
ছায়াছবিটির সঙ্গীত পরিচালনা করেছেন আহমেদ ইমতিয়াজ বুলবুল। গীত রচনা করেছেন আহমেদ ইমতিয়াজ বুলবুল। গানে কণ্ঠ দিয়েছেন সৈয়দ আব্দুল হাদী, রুনা লায়লা, সুবীর নন্দী, খালিদ হাসান মিলু, শাকিলা জাফর ও খান আসিফ আগুন।
লিজি গ্রিনি
লিজি এনি গ্রিনি (জন্ম মে ১, ২০০৩) হলেন একজন মার্কিন অভিনেত্রী। তিনি মার্কিন শিশুতোষ চ্যানেল নিকেলোডিয়ন-এ প্রচারিত হাস্যরস দৃশ্যকাব্যের ধারাবাহিক নিকি, রিকি, ডিকি এন্ড ডওন-এ তার চরিত্র ''ডওন হার্পার" হিসেবে অভিনয় করার জন্য বিশেষ ভাবে পরিচিত।
জীবন এবং অভিনয় জীবন
২০১৪ সালের ১৩ই সেপ্টেম্বর, তাকে নিকি, রিকি, ডিকি এন্ড ডওন ধারাবাহিকে মূল ভূমিকায়, ডওন হার্পার চরিত্রে অভিনয় করতে দেখা যায়।
বাংলার প্ৰাচীন জনপদসমূহ
প্ৰাচীনযুগে বাংলা নামে কোনো অখণ্ড রাষ্ট্ৰ ছিল না। বাংলার বিভিন্ন অংশ তখন পুণ্ড্ৰ, বঙ্গ, সমতট,  গৌড়, হরিকেল, বরেন্দ্ৰ এরকম প্ৰায় ১৬টি জনপদে বিভক্ত ছিল।বাংলার বিভিন্ন অংশে অবস্থিত প্ৰাচীন জনপদগুলোর সীমা ও বিস্তৃতি সঠিকভাবে নির্ণয় করা অসম্ভব। কেননা বিভিন্ন সময়ে এসব জনপদের সীমানা হ্ৰাস অথবা বৃদ্ধি পেয়েছে।বাংলার জনপদগুলোর মধ্যে প্ৰাচীনতম হলো পুণ্ড্ৰ।
পুণ্ড্র
‘পৌণ্ড্রিক শব্দ থেকে 'পুণ্ড্র' নামের উৎপত্তি। এর অর্থ- আখ বা চিনি। বাংলার সর্বপ্রাচীন জনপদ হলাে পুণ্ড্র। বগুড়া, রাজশাহী, রংপুর ও দিনাজপুর জেলার অবস্থানভূমিকে কেন্দ্র করে গড়ে উঠে পুণ্ড্র জনপদ। প্রাচীন পুণ্ড রাজ্যের রাজধানী ছিল পুণ্ড্রবর্ধন বা পুণ্ড্রনগর। সম্রাট অশােকের রাজত্বকালে প্রাচীন পুণ্ডু রাজ্যের স্বাধীনতা বিলুপ্ত হয়। বর্তমান অবস্থান বগুড়া জেলার মহাস্থানগড়। বৈদিক সাহিত্য ও মহাভারতে এ জাতির উল্লেখ আছে। পাল রাজারা উত্তরবঙ্গকে তাদের পিতৃভূমি মনে করত। সেজন্য এর নামকরণ করেছিল বারিন্দ্রী। এই বারিন্দ্রী থেকে বরেন্দ্র শব্দের উৎপত্তি। বর্তমান করতােয়া নদীর পশ্চিম তীরের লালমাটি সমৃদ্ধ অঞ্চলই বরেন্দ্রভূমি নামে পরিচিত। গঙ্গা ও করতােয়া নদীর পশ্চিমাংশের মধ্যবর্তী অংশকে রামায়ণে বারিন্দ্রীমণ্ডল বলে উল্লেখ করা হয়েছে।
গৌড়
প্রাচীন বাংলার জনপদ গুলােকে শশাঙ্ক গৌড় নামে একত্রিত করেন। পাণিনির গ্রন্থে সর্বপ্রথম গৌড়ের উল্লেখ পাওয়া যায়। কৌটিল্যের অর্থশাস্ত্র’ গ্রন্থে এ জনপদের শিল্প ও কৃষিজাত দ্রব্যের উল্লেখ পাওয়া যায়। হর্ষবর্ধনের শিলালিপি হতে প্রমাণিত হয় যে, সমুদ্র উপকূল হতে গৌড় দেশ খুব বেশি দূরে ছিল না। সাত শতকে গৌড়রাজ শশাঙ্কের রাজধানী ছিল মুর্শিদাবাদ জেলার কর্ণসুবর্ণ। বাংলাদেশের চাঁপাইনবাবগঞ্জ ও এর সন্নিকটের এলাকা গৌড় রাজ্যের অন্তর্ভুক্ত ছিল। আধুনিক এ মালদহ, মুর্শিদাবাদ, বীরভূম ও পশ্চিম বর্ধমানের কিছু অংশ গৌড়ের সীমানা মনে করা হয়।
বঙ্গ
বৃহত্তর ঢাকা, ময়মনসিংহ, কুমিল্লা, বরিশাল, পাবনা, ফরিদপুর নােয়াখালী, বাকেরগঞ্জ ও পটুয়াখালীর নিম্ন জলাভূমি এবং পশ্চিমের উচ্চভূমি যশাের, কুষ্টিয়া, নদীয়া, শান্তিপুর ও ঢাকার বিক্রমপুর সংলগ্ন অঞ্চল ছিল বঙ্গ জনপদের অন্তর্গত। পাঠান আমলে সমগ্র বাংলা বঙ্গ নামে ঐক্যবদ্ধ হয়। পুরানাে শিলালিপিতে ‘বিক্রমপুর’ ও ‘নাব্য' নামে দুটি অংশের উল্লেখ রয়েছে। প্রাচীন বঙ্গ ছিল একটি শক্তিশালী রাজ্য। ঐতরেয় আরণ্যক' গ্রন্থে বঙ্গ নামে উল্লেখ পাওয়া যায়। এছাড়া রামায়ণ, মহাভারতে এবং কালিদাসের ‘রঘুবংশ’ গ্রন্থে ‘বঙ্গ’ নামের উল্লেখ পাওয়া যায়।
সমতট
চীনা পরিব্রাজক হিউয়েন সাং এর বিবরণ অনুযায়ী সমতট ছিল বঙ্গ রাজ্যের দক্ষিণ পূর্বাংশের একটি নতুন রাজ্য। মেঘনা নদীর মােহনাসহ বর্তমান কুমিল্লা ও নােয়াখালী অঞ্চল সমতটের অন্তর্ভুক্ত। কুমিল্লা জেলার বড় কামতা সমতট রাজ্যের রাজধানী ছিল বলে জানা যায়। কুমিল্লা ময়নামতিতে পাওয়া প্রাচীন নিদর্শনের মধ্যে অন্যতম ‘শালবন বিহার।
রাঢ়
রাঢ় বাংলার একটি প্রাচীন জনপদ। ভাগীরথী নদীর পশ্চিম তীর হতে গঙ্গা নদীর দক্ষিণাঞ্চল রাঢ় অঞ্চলের অন্তর্গত। অজয় নদী রাঢ় অঞ্চলকে দুই ভাগে ভাগ করেছে। উত্তর রাঢ় বর্তমান মুর্শিদাবাদ জেলার পশ্চিমাংশ সমগ্র বীরভূম জেলা এবং বর্ধমান জেলার কাটোয়া মহকুমা দক্ষিণ রাঢ় বর্ধমানে দক্ষিণাংশ হুগলি বহুলাংশ এবং হাওড়া জেলা। উওর রাঢ় অঞ্চল ছিল বজ্রভূমি ও দক্ষিণ রাঢ় ছিল সুহ্মভূমি এলাকা।
হরিকেল
সপ্তম শতকের লেখকেরা হরিকেল নামে একটি জনপদের বর্ণনা করেছেন। চীনা ভ্রমণকারী ইৎ সিং বলেছেন, হরিকেল ছিল পূর্ব ভারতের শেষ সীমায়। ত্রিপুরার শৈলশ্রেণির সমান্তরাল অঞ্চল সিলেট হতে চট্টগ্রাম পর্যন্ত হরিকেল বিস্তৃত। ঢাকা বিশ্ববিদ্যালয়ে রক্ষিত দুইটি শিলালিপিতে হরিকেল সিলেটের সঙ্গে সমর্থক বলে উল্লেখ করা হয়েছে।
চন্দ্রদ্বীপ/বাকলা
‘আইন-ই-আকবরী' গ্রন্থে উল্লেখিত বাকলা পরগণা বর্তমান বরিশাল জেলার অন্তর্গত। মধ্যযুগে বর্তমানে বরিশাল জেলাই ছিল চন্দ্রদ্বীপের মূল ভূখণ্ড ও প্রাণকেন্দ্র। এ প্রাচীন জনপদটি বালেশ্বর ও মেঘনার মধ্যবর্তী স্থানে অবস্থিত ছিল। পাল যুগে এটি ত্রৈলােক্যচন্দ্রের শাসনাধীন ভূখণ্ডরূপে শাসিত হতাে।
আর্যপূর্ব যুগে বাংলা।
বঙ্গদেশে জনবসতির প্রাথমিক তথ্য পাওয়া না গেলেও প্রস্তর যুগ, নব্য প্রস্তর যুগ এবং তাম্র যুগের কিছু অস্ত্রশস্ত্রের সন্ধান মেলে এখানে। খ্রিষ্টের জন্মের প্রায় দেড় হাজার বছর আগে এখানে এক সুসভ্য জাতির বাস ছিল বলে পণ্ডিতরা অনুমান করেন। এরা চাষাবাদ, পশু শিকার ও পশুপালন করে তাদের জীবিকা নির্বাহ করত। এরা পাথর ও তামা ব্যবহার করত এবং ইট পাথরের ভিটার উপর প্রশস্ত ঘর তৈরি করত। প্রাচীন পুণ্ডু ও বঙ্গজাতি আর্যপূর্ব যুগের মানুষ ছিল বলে ধারণা করা হয়। আর্যপূর্ব যুগে বাংলার অধিবাসীরা সভ্যতার দিক থেকে যথেষ্ট উন্নত ছিল। কৃষিকাজ, নৌকা নির্মাণ, বয়ণশিল্প, ধাতুশিল্প প্রভৃতি আর্যপূর্ব যুগের লােকেরাই বাংলায় প্রথম প্রচলন করেন। কুমার, কামার, সূত্রধর, তাম্রকার স্বর্ণকার, মণিকার, বাসারী, শাখারী ইত্যাদি পেশাদারদের কারিগরি কাজে এরা সুদক্ষ ছিল।।
আর্য জাতি
যারা ইন্দো-ইউরােপীয় ভাষা গােষ্ঠীর ইন্দো-ইরানীয় আর্যভাষা তথা ল্যাটিন, গ্রিক, জার্মান, ফরাসি ভাষায় কথা বলতাে তারা আর্য জাতি। এদের বসবাস ছিল ইউরাল পর্বতের দক্ষিণের তৃণভূমি অঞ্চলে তথা ককেশাস অঞ্চল। এরা সনাতন ধর্মাবলম্বী ছিল এবং এদের ধর্মগ্রন্থের নাম ‘ঋগ্বেদ'। আফগানিস্তানের খাইবার গিরিপথ দিয়ে খ্রিষ্টপূর্ব ১৫০০ অব্দে আর্যগণ ভারতবর্ষে প্রবেশ করে। ভারতবর্ষে প্রবেশের চৌদ্দশত বছর পর খ্রিষ্টপূর্ব ১০০ অব্দে আর্যগণ বাংলায় প্রবেশ করে। এসময় বঙ্গদেশ অস্ট্রিক জাতির প্রভাবাধীন ছিল। প্রায় আটশত বছর তথা মৌর্য ও গুপ্ত শাসনামল পর্যন্ত বঙ্গদেশে আর্যীকরণ ঘটেছিল বলে ধারণা করা হয়। থাম্ব|[[মেয়ার্স কনভারসেশনলেক্সিকন|Meyers Konversationslexikon ( Leipzig, 1885-1890 ) এর চতুর্থ সংস্করণে আর্য, সেমাইটস এবং হ্যামাইটদের সমন্বয়ে ককেশীয় জাতি (ধূসর নীল-সবুজ ছায়ায়) দেখানো হয়েছে। আর্যরা ইউরোপীয় আর্য এবং ইন্দো-আর্য (যাদের এখন ইন্দো-ইরানীয় বলা হয়) এই দুই ভাগে বিভক্ত।]] আর্য জাতি হল একটি অপ্রচলিত ঐতিহাসিক জাতি ধারণা যা ১৯শতকের শেষের দিকে ইন্দো-ইউরোপীয় ঐতিহ্যের লোকদেরকে জাতিগত গোষ্ঠী হিসাবে বর্ণনা করার জন্য উদ্ভূত হয়েছিল। নৃতাত্ত্বিক, ঐতিহাসিক এবং প্রত্নতাত্ত্বিক প্রমাণ এই ধারণার বৈধতা সমর্থন করে না।
কুইন্স পার্ক রেঞ্জার্স ফুটবল ক্লাব
কুইন্স পার্ক রেঞ্জার্স ফুটবল ক্লাব (Queens Park Rangers Football Club; এছাড়াও কুইন্স পার্ক রেঞ্জার্স এফসি অথবা শুধুমাত্র কুইন্স পার্ক রেঞ্জার্স নামে পরিচিত) হচ্ছে লন্ডন ভিত্তিক একটি ইংরেজ পেশাদার ফুটবল ক্লাব। এই ক্লাবটি বর্তমানে ইংল্যান্ডের দ্বিতীয় স্তরের ফুটবল লিগ ইএফএল চ্যাম্পিয়নশিপে খেলে। এই ক্লাবটি ১৮৮২ সালে ক্রাইস্টচার্চ রেঞ্জার্স এবং সেইন্ট জুডেস ইনিস্টিউটকে একত্রীভূত করে প্রতিষ্ঠিত হয়েছে। কুইন্স পার্ক রেঞ্জার্স তাদের সকল হোম ম্যাচ লন্ডনের কিয়ান প্রিন্স ফাউন্ডেশন স্টেডিয়ামে খেলে থাকে; যার ধারণক্ষমতা হচ্ছে ১৮,৪৩৯। ক্লাবটি গঠনের পর প্রারম্ভিক বছরে তাদের নিজস্ব মাঠ ছিল কুইন্স পার্ক। উক্ত সময়ে তাদের খেলাগুলো বিভিন্ন মাঠে খেলা আয়োজন করা হতো। বর্তমানে এই ক্লাবের ম্যানেজারের দায়িত্ব পালন করছেন মার্ক ওয়ারবার্টন এবং সভাপতির দায়িত্ব পালন করছেন অমিত ভাটিয়া। মার্কিন রক্ষণভাগের খেলোয়াড় জেফ ক্যামেরন এই ক্লাবের অধিনায়কের দায়িত্ব পালন করছেন।
অর্জন
উৎস:
নমন ওঝা
নমন বিনয়কুমার ওঝা (জন্ম: ২০ জুলাই, ১৯৮৩) মধ্যপ্রদেশের উজ্জয়িনে জন্মগ্রহণকারী ভারতীয় ক্রিকেটার। নমন ওঝা আন্তর্জাতিক ক্রিকেট অঙ্গনে ভারত ক্রিকেট দলের প্রতিনিধিত্ব করছেন। এছাড়া, ঘরোয়া প্রথম-শ্রেণীর ক্রিকেটে মধ্যপ্রদেশ দলে ও মধ্যপ্রদেশ টি২০ লীগে ইন্দোরের হয়ে খেলছেন। দলে তিনি মূলতঃ শীর্ষসারির ব্যাটসম্যান ও উইকেট-কিপার।
খেলোয়াড়ী জীবন
২০১০ সালে জিম্বাবুয়ে সফরে ভারত ক্রিকেট দলের টুয়েন্টি২০ আন্তর্জাতিক দলে বিকল্প উইকেট-কিপার হিসেবে অন্তর্ভুক্ত হন। একই সফরের ত্রি-দেশীয় সিরিজে ভারতের অধিনায়ক ও উইকেট-কিপার মহেন্দ্র সিং ধোনিসহ বেশ কয়েকজন জ্যেষ্ঠ খেলোয়াড়দেরকে বিশ্রামে রেখে উদীয়মান ক্রিকেটারদেরকে খেলানো হয়েছিল। জুলাই, ২০১৪ সালে উইকেট-কিপার ঋদ্ধিমান সাহা আঘাতপ্রাপ্ত হলে ইংল্যান্ড সফরের শেষ দুই টেস্টে তাকে অন্তর্ভুক্ত করা হয়।
রেজাউদ্দিন স্টালিন
রেজাউদ্দিন স্টালিন (জন্ম ২২শে নভেম্বর, ১৯৬২) হলেন একজন বাংলাদেশী কবি, লেখক ও টেলিভিশন ব্যক্তিত্ব। তিনি আশির দশকের অগ্রগণ্য কবি হিসেবে বিবেচিত। তার রচিত কাব্যগ্রন্থের সংখ্যা ৪৫টি। কবিতায় অবদানের জন্য তিনি ২০০৬ সালে বাংলা একাডেমি সাহিত্য পুরস্কার লাভ করেন।
প্রারম্ভিক জীবন
স্টালিন ১৯৬২ সালের ২২শে নভেম্বর তৎকালীন পূর্ব পাকিস্তানের (বর্তমান বাংলাদেশ বৃহত্তর যশোরের ঝিনাইদহ জেলার কালিগঞ্জ উপজেলার নলভাঙ্গা গ্রামে জন্মগ্রহণ করেন। তার পিতা শেখ বোরহানউদ্দিন আহমেদ ছিলেন মাধ্যমিক বিদ্যালয়ের প্রধান শিক্ষক এবং মাতা রেবেকা সুলতানা একজন স্কুল শিক্ষিকা ছিলেন। তিনি অবসরে গিয়েছেন। তার দুই বোন রয়েছে। তারা হলেন সুহিতা সুলতানা ও সেতারা এলিন।
স্টালিনের শৈশব কাটে নলভাঙ্গা গ্রামে। পরবর্তীতে তারা সপরিবারে কালিগঞ্জ শহরে চলে যান। ১৯৬৯ সাল থেকে তারা কালিগঞ্জ থেকে যশোর নতুন উপশহরে চলে যান এবং সেখানে উপশহরের ডি ব্লকের ২২৩ নম্বর বাসাতে স্থায়ীভাবে বসবাস শুরু করেন। শৈশব থেকে তিনি কবিতা লিখতেন। আট বছর বয়সে তার প্রথম কবিতা শপথ ১৯৭০ সালে শতদল পত্রিকায় প্রকাশিত হয়।
কর্মজীবন
স্টালিন রচিত প্রথম কাব্যগ্রন্থ ফিরিনি অবাধ্য আমি। পরবর্তীতে তিনি আরও ৪৫টি কাব্যগ্রন্থ রচনা করেন। তার রচিত উল্লেখযোগ্য কাব্যগ্রন্থসমূহ হল আর্শীবাদ করি আমার দুঃসময়কে, আঙ্গুলের জন্য দ্বৈরথ, হিংস্র নৈশ্য ভোজ, সব জন্মে শত্রু ছিল যে। তার সর্বশেষ কাব্যগ্রন্থ তদন্ত রিপোর্ট। তিনি রবীন্দ্রনাথ আরোগ্য নামে একটি প্রবন্ধ গ্রন্থ রচনা করেছেন। তার রচিত ছড়া গ্রন্থ হাঁটতে থাকো। স্টালিন রচিত একমাত্র উপন্যাস সম্পর্কেরা ভাঙ্গে। তার কবিতার একটি একক সিডি "আবার একদিন বৃষ্টি হবে", এটি আবৃত্তি করেন প্রদীপ ঘোষ। অনুবাদক জাকারিয়া সিরাজী সিলেক্টটেড পয়েমস অব রেজাউদ্দিন স্টালিন নামে একটি গ্রন্থ ইংরেজিতে অনুবাদ করেন। রেজাউদ্দিন স্টালিনের কবিতা ইংরেজি, হিন্দি, উর্দু, উড়িয়া, রুশ, জার্মান, চীনা, জাপানী ও ফরাসী ভাষায় অনূদিত হয়েছে।
শেষ থেকে শুরু
শেষ থেকে শুরু ২০১৯ সালে মুক্তিপ্রাপ্ত একটি ভারতীয় বাংলা ভাষার অ্যাকশন-ড্রামা চলচ্চিত্র। চলচ্চিত্রটি পরিচালনা করেছেন রাজ চক্রবর্তী। চলচ্চিত্রটির গল্প, চিত্রনাট্য এবং সংলাপগুলি আদিত্য সেনগুপ্ত লিখেছিলেন। প্রযোজনা করেছেন জিৎ। এতে শ্রেষ্ঠাংশে অভিনয় করেছেন জিৎ, কোয়েল মল্লিক এবং রিতাভরি চক্রবর্তী।
কাহিনি
লন্ডন যাওয়ার ফ্লাইটে পরিচয় হয় মাহিদ (জিৎ) ও পূজারিণীর (কোয়েল)। দুজনে দুজনকে পছন্দ করতে শুরু করে। খুব তাড়াতাড়িই সেই পছন্দ গড়ায় প্রেম অবধি। কিন্তু এইসব কিছুর পেছনেই লুকিয়ে থাকে মাহিদের জীবনের বিশাল সত্যি। পারিবারিক অশান্তির জেরে নিজের কাকাকেই ভুল করে খুন করে ফেলে মাহিদ। এই ঘটনার পরই নিজের ভাইকে নিয়ে লন্ডনে চলে আসে মাহিদ। সেখানেই তার দেখা পূজারিণীর সঙ্গে ও শুরু হয় মাহিদের জীবনের এক নতুন অধ্যায়ের। কিন্তু হঠাৎই গর্ভবতী হয় পূজারিণী। ঠিক সেই সময়তেই কিছু পারিবারিক সমস্যার কারণে মাহিদকে ফিরে যেতে হয় ঢাকা।কাকাকে ভুল করে গুলি করার অপরাধে ও পারিবারিক ব্যাবসার সুবিধার্থে মাহিদকে দেওয়া হয় এক অদ্ভুত শর্ত। যার দরুণ মাহিদকে বিয়ে করতে হয় ফরজানাকে (ঋতাভরী)। এদিকে মাহিদের জামাইবাবু পূজারিণীকে মাহিদের বিরুদ্ধে ভুল বোঝায়। মাহিদ লন্ডনে ফিরে এসে পূজারিণীকে অনেক খোঁজার চেষ্টা করে কিন্তু একজন খুনির সঙ্গে দেখা করতে রাজি হয় না পূজারিণী।
মনের দুঃখে পূজারিণী ফিরে যায় কলকাতা। জীবন যুদ্ধ শুরু হয় দুপক্ষেরই। তার বাবা মেয়েকে প্রেগনেন্ট দেখে হতভম্ভ হয়ে যায় এবং তার বাবা তার উপর অভিমান করে তার সাথে কথা বলে না। এইভাবে কিছুদিন যাওয়ার পর একদিন পুজার পেটের ব্যাথায় মাটিতে পড়ে যায়। মেয়ের এই অবস্থা দেখে বাবা সহ্য করতে না পেরে তাকে হসপিটালে নিয়ে যায়।
বাচ্চা হওয়ার পর নাতির দিকে চেয়ে পুজার বাবা সব মেনে নেই। এবং নাতির নাম রাখে মাহির। এদিকে মাহিরের বাবা-মা পূজার সাথে লন্ডনে ঘটে যাওয়া ঘটনার কথা জানতে পেরে মাহিরের বিয়ে দিয়ে দেয়।
জাসবিন্দর সিংহ সান্ধু
জাসবিন্দর সিংহ সান্ধু (৪ আগস্ট ১৯৫৫ - ১৯ জানুয়ারী ২০১৯) একজন ভারতীয় রাজনীতিবিদ ছিলেন। ভারতীয় জাতীয় লোক দল (আইএনএলডি) পার্টি থেকে তিনি হরিয়ানা বিধানসভায় হরিয়ানার পেহওয়া আসনের প্রতিনিধিত্ব করেন।
জাসবিন্দর সিংহ সান্ধু ৪ আগস্ট ১৯৫৫ সালে জন্মগ্রহণ করেন। তিনি পেহোয়ার গুমথালা গাড়ু গ্রামে থাকা অবস্থায় ম্যাট্রিক পাশ করেন এবং কৃষির পাশাপাশি রাজনীতিতে যুক্ত হন। তিনি অমরজিত কৌরের সাথে বিবাহবন্ধনে আবদ্ধ হন এবং তার তিনটি পুত্র রয়েছে।
সান্ধু ১৯৭৮ থেকে ১৯৯১ সাল পর্যন্ত গুমথালা গাড়ুর সরপঞ্চ ছিলেন। আইএনএলডি-এর সদস্য হওয়ার আগে তিনি সমাজবাদী পার্টির একজন সংগঠকও ছিলেন। তিনি হরিয়ানা বিধানসভার চার বার নির্বাচিত হন ১৯৯১, ১৯৯৬, ২০০০ এবং ২০১৪ সালে,
সান্ধু ১৯ জানুয়ারী, ২০১৯-এ মারা যান। তার ক্যান্সার হয়েছিল।
গাদ্দাফি স্টেডিয়াম
গাদ্দাফি স্টেডিয়াম (, قذافی سٹیڈیم) পাকিস্তানের লাহোরে অবস্থিত আন্তর্জাতিকমানের ক্রিকেট স্টেডিয়াম। বিশিষ্ট স্থপতি ও প্রকৌশলী নাসরেদিন মুরাত-খান এর নকশা প্রণয়ন করেন। ১৯৫৯ সালে মিয়া আব্দুল খালিক এন্ড কোম্পানি এর অবকাঠামো নির্মাণ কার্য পরিচালনা করে। ১৯৯৬ সালের ক্রিকেট বিশ্বকাপের চূড়ান্ত খেলা এখানেই অনুষ্ঠিত হয়। ৬০,৪০০ দর্শক ধারণ ক্ষমতাবিশিষ্ট এ স্টেডিয়ামটি পাকিস্তানের সর্ববৃহৎ স্টেডিয়াম। এছাড়াও, বৈশ্বিক পর্যায়ে ক্রিকেট স্টেডিয়াম হিসেবে এর অবস্থান পঞ্চম। ১৯৯০ সালের হকি বিশ্বকাপ ফাইনাল খেলাও এখানেই অনুষ্ঠিত হয়েছিল।
আসন্ন খেলা
জিম্বাবুয়ে ক্রিকেট দল ১৯ ফেব্রুয়ারি, ২০১৫ থেকে পাকিস্তান সফর করে। দলটি পাকিস্তানের বিপক্ষে দুইটি টুয়েন্টি২০ আন্তর্জাতিক, তিনটি একদিনের আন্তর্জাতিকে অংশ নেয়। সবগুলো খেলাই এখানে অনুষ্ঠিত হয়। টিকেটের সর্বনিম্ন দাম রাখা হয়েছে টি২০আইয়ের জন্য ১৫০০ রুপি থেকে ৫০০ রুপির মধ্যে। এছাড়াও একদিনের আন্তর্জাতিকের জন্য ১৫০ রুপি।
ইতিহাস
মূলতঃ লাহোর স্টেডিয়াম নামে এ স্টেডিয়ামের নামকরণ করা হয়। ১৯৭৪ সালে দ্বিতীয় ইসলামী সম্মেলনে প্রাক্তন লিবীয় নেতা মুয়াম্মর গাদ্দাফির পাকিস্তানের পারমাণবিক অস্ত্র উদ্ভাবনের অধিকার থাকার মন্তব্যের পর তাঁর সম্মানার্থে নাম পরিবর্তিত হয়ে বর্তমান নামে পরিচিতি পাচ্ছে। স্টেডিয়ামের এক প্রান্তে পাকিস্তান ক্রিকেট বোর্ডের সদর দফতর অবস্থিত।
১৯৯৫-৯৬ মৌসুমে ক্রিকেট বিশ্বকাপ উপলক্ষে নায়ার আলী দাদা স্টেডিয়াম সংস্কারের দায়িত্ব পায়। মুঘল ঘরনায় এর পুণঃনকশার প্রতিফলন ঘটানো হয়। সংরক্ষিত নিজস্ব বৈদ্যুতিক জেনারেটর ব্যবস্থা ও আধুনিক ফ্লাডলাইট ব্যবস্থা নিয়ে পাকিস্তানে প্রথম স্টেডিয়ামের মর্যাদা পেয়েছে এটি।
২৩ অক্টোবর, ২০১১ তারিখে পিসিবি লিবিয়ায় নতুন সরকারের সমর্থনে স্টেডিয়ামের পুণঃনামকরণের বিষয়ে আলোচনা করে। অক্টোবর, ২০১১-এর শেষার্ধ্বে পাঞ্জাব অলিম্পিক অ্যাসোসিয়েশনের পক্ষ থেকেও একই ধরনের অনুরোধ উপস্থাপন করা হয়। এ প্রসঙ্গে প্রাদেশিক মূখ্যমন্ত্রী বলেন যে, আমি মনে করি না যে, তাঁর ব্যক্তিগত জীবন আমাদের ক্রিকেট স্টেডিয়ামকে পরিচিতির জন্য উদ্দীপনা যোগাবে। এপ্রিল, ২০১২ সাল পর্যন্ত স্টেডিয়ামের নাম পরিবর্তন হয়নি।
উল্লেখযোগ্য ঘটনা
স্টেডিয়ামে এ পর্যন্ত তিনটি হ্যাট্রিক হয়েছে। তন্মধ্যে, ৯ অক্টোবর, ১৯৭৬ তারিখে নিউজিল্যান্ডের পিটার পেথেরিক তাঁর অভিষেক টেস্টে পাকিস্তানের বিপক্ষে, ৬ মার্চ, ১৯৯৯ তারিখে ওয়াসিম আকরাম শ্রীলঙ্কার বিপক্ষে এবং মোহাম্মদ সামি শ্রীলঙ্কার বিপক্ষে এ কীর্তিগাথা রচনা করেন।
১৯৭৬ সালে জাভেদ মিয়াঁদাদ-আসিফ ইকবাল পঞ্চম উইকেট জুটিতে ২৮১ রান তুলেছিলেন। খেলায় পাকিস্তান নিউজিল্যান্ডের বিপক্ষে ইনিংস ও ৩২৪ রানের বিশাল জয় পায়।
১৯৯৬ সালের ক্রিকেট বিশ্বকাপের চূড়ান্ত খেলায় ষাট সহস্রাধিক দর্শক খেলা উপভোগ করেন।
৩ মার্চ, ২০০৯ তারিখে অনুষ্ঠিত দ্বিতীয় টেস্টের তৃতীয় দিনে সফরকারী শ্রীলঙ্কার খেলোয়াড়দের বহনকারী বাসে স্টেডিয়ামের কাছে সশস্ত্র বন্দুকধারীরা আক্রমণ করে। অধিনায়ক মাহেলা জয়াবর্ধনেসহ আটজন খেলোয়াড় আহত হন। পরবর্তীতে কাছাকাছি থাকা বিমানঘাঁটি থেকে বিমানে চড়ে শ্রীলঙ্কায় ফিরে যায় শ্রীলঙ্কা দল। এরফলে পাকিস্তানে আন্তর্জাতিক ক্রিকেট খেলা বন্ধ হয়ে যায়। অনানুষ্ঠানিকভাবে কেবলমাত্র প্রতিবেশী আফগানিস্তান থেকে ২০১১ সালে একদিনের সিরিজ খেলতে আসে। এছাড়াও ১৫ নভেম্বর, ২০১৪ তারিখে টুয়েন্টি২০ খেলায় অংশগ্রহণের জন্য দ্বিতীয় সারির পাকিস্তান এ দলের বিরুদ্ধে প্রতিদ্বন্দ্বিতা করে।
১০ ডিসেম্বর, ২০১৪ তারিখে কঠোর নিরাপত্তায় কেনিয়া ক্রিকেট দল লাহোরে আসে ও অনানুষ্ঠানিকভাবে পাঁচটি একদিনের খেলায় অংশগ্রহণ করে। এরফলে, এশিয়ার বাইরে থেকে প্রথম দল হিসেবে গত পাঁচ বছরের মধ্যে সামরিক বাহিনীর পরিচালনায় পাকিস্তানে আসে।
২০০৮ এশিয়া কাপ
২০০৮ এশিয়া কাপের গ্রুপ এ অন্তর্গত সবকটি ম্যাচ এখানে অনুষ্ঠিত হয়।
হাইড্রোজেন জ্বালানি
হাইড্রোজেন জ্বালানি বলতে হাইড্রোজেনকে বোঝায়, যা অক্সিজেনের সঙ্গে জ্বালানি হিসাবে পোড়ানো হয়। এটি কার্বন-শূন্য, তবে শর্ত থাকে যে এটি এমন একটি প্রক্রিয়ায় তৈরি হয়েছে যার সঙ্গে কার্বন জড়িত না। এটি জ্বালানি কোষ বা অভ্যন্তরীণ দহন ইঞ্জিনে ব্যবহার করা যেতে পারে (এইচআইসিইভি দেখুন)। হাইড্রোজেন যানবাহন সংক্রান্ত, বাণিজ্যিক জ্বালানি কোষ যানবাহন যেমন যাত্রীবাহী গাড়িতে হাইড্রোজেনের ব্যবহার শুরু হয়েছে, এবং বহু বছর ধরে জ্বালানি কোষ বাসে ব্যবহৃত হচ্ছে। এটি মহাকাশযান চালনার জ্বালানি হিসাবেও ব্যবহৃত হয় এবং হাইড্রোজেন চালিত বিমানের জন্য প্রস্তাব করা হচ্ছে।
শক্তি
পর্যায় সারণীতে প্রথম শ্রেণি ও প্রথম পর্যায়ে হাইড্রোজেনকে পাওয়া যায়, অর্থাৎ এটি সবচেয়ে হালকা মৌল। হাইড্রোজেন খুব কমই বায়ুমণ্ডলে বিশুদ্ধ আকারে পাওয়া যায়। বাতাসে বিশুদ্ধ হাইড্রোজেনের শিখায়, হাইড্রোজেন (H২) অক্সিজেনের (O২) সাথে বিক্রিয়া করে শক্তির মুক্তির সাথে জল (H২O) উৎপন্ন করে।
ব্যবহারসমূহ
হাইড্রোজেন জ্বালানি তরল-চালিত রকেট, গাড়ি, ট্রাক, ট্রেন, নৌকা ও বিমান, বহনযোগ্য জ্বালানি কোষ বা স্থির জ্বালানি কোষগুলির জন্য গতিদায়ক শক্তি সরবরাহ করতে পারে, যা একটি বৈদ্যুতিক মোটরকে শক্তি প্রদান করতে পারে। হাইড্রোজেনকে নবায়নযোগ্য শক্তির প্রাথমিক টেকসই উৎস হিসাবে বিবেচনা করা হয় এবং এটি "উন্নত শক্তি রূপান্তর ব্যবস্থার জন্য অত্যন্ত প্রয়োজনীয়।"
জ্বালানি কোষ
হাইড্রোজেন থেকে বৈদ্যুতিক শক্তিতে শক্তি রূপান্তরের জন্য জ্বালানি কোষগুলি তাদের উচ্চ দক্ষতা, কম শব্দ ও সীমিত সংখ্যক চলমান অংশগুলির কারণে সবচেয়ে আকর্ষণীয় পছন্দ উপস্থাপন করে। হাইড্রোজেন থেকে স্থির ও স্থানান্তরযোগ্য উভয় শক্তি উৎপাদনের জন্য জ্বালানি কোষগুলি আগ্রহের বিষয়। জ্বালানি কোষ প্রায়ই একটি যানবাহন চালনা ব্যবস্থার অংশ হিসাবে বিবেচিত হয়।
একটি ব্যাটারি ও একটি বৈদ্যুতিক মোটর সহ একটি ইলেকট্রিফাইড পাওয়ারট্রেনকে পাওয়ার জন্য একটি জ্বালানি কোষ ব্যবহারকারী একটি দহন ইঞ্জিন ব্যবহার করার চেয়ে দুই থেকে তিনগুণ বেশি দক্ষ, যদিও এর কিছু সুবিধা বিদ্যুতায়িত শক্তি চালিত ট্রেনের সঙ্গে সম্পর্কিত (অর্থাৎ, পুনর্জন্মগত ব্রেকিং সহ)। এর অর্থ হল যে হাইড্রোজেন দহন ইঞ্জিনের তুলনায় একটি জ্বালানি কোষে হাইড্রোজেন ব্যবহার করে উল্লেখযোগ্যভাবে বৃহত্তর জ্বালানি অর্থনীতি পাওয়া যায়।
বাইকনুর কসমাদ্রোম
এটি বর্তমানে কাজাখ সরকার ২০৫০ সাল পর্যন্ত রাশিয়ার কাছে ইজারা প্রদান করেছে এবং রসকসমস স্টেট কর্পোরেশন ও রুশ মহাকাশ বাহিনী যৌথভাবে পরিচালনা করে।
প্রথম কৃত্রিম উপগ্রহ স্পুটনিক ১ ও প্রথম মানব মহাকাশ উড়ান ভোস্টক ১ বাইকনুর থেকে উৎক্ষেপণ করা হয়। উভয় অভিযানের জন্য ব্যবহৃত উৎক্ষেপক মঞ্চটির নামকরণ ভোস্টক ১ এর চালক ও মহাকাশের প্রথম মানব সোভিয়েত রুশ মহাকাশচারী ইউরি গ্যাগারিনের সম্মানে গ্যাগারিন'স স্টার্ট করা হয়।
গ্যালো-রোমান ধর্ম
গ্যালো-রোমান ধর্ম (Gallo-Roman religion) ছিল উৎপত্তিগতভাবে কেল্টিকভাষী গলদের ঐতিহ্যগত ধর্মীয় অনুশীলনের সাথে সেই স্থানে রোমান সাম্রাজ্যের শাসনের অধীনে সেই অঞ্চলে সূচনা করা রোমান ও হেলেনবাদী ধর্মসমূহের মিশ্রণ। এটি ছিল নির্বাচনীয় সংস্কৃতায়নের ফল।
দেবদেবী
কিছু ক্ষেত্রে গলীয় দেবদেবীর নামগুলো রোমান দেবদেবীদের উপাধি হিসেবে বা রোমান দেবদেবীর নাম গলীয় দেবদেবীদের উপাধি হিসেবে ব্যবহৃত হয়, যেমন লেনাস মার্স বা জুপিটার পোয়েনিয়াস। অন্যান্য ক্ষেত্রে রোমান দেবতাদেরকে গলীয় নারী সঙ্গী দান করা হয়েছিল, যেমন মারকিউরির সঙ্গী বানানো হয় দেবী রোসমার্তাকে, অ্যাপোলোর সঙ্গী বানানো হয় দেবী সিরোনাকে। অন্তত একটি ক্ষেত্রে গলদের অশ্বের দেবী এপোনাকে রোমানদের দ্বারা গৃহীত হতে দেখা যায়।
জুপিটার স্তম্ভ ছিল রোমান গল ও জার্মানিয়ার একটি বিশিষ্ট ধর্মীয় স্মারক, যেখানে দেখানো হয়েছে অশ্বারোহী জুপিটার দৈত্যকে পরাজিত করছেন (কখনও কখনও জুপিটার রাজপদে অধিষ্ঠিত হচ্ছেন), ছবিগুলোর প্যানেলে বিভিন্ন অন্যান্য দেবদেবীকে দেখানো হয়েছে।
প্রথম দিকেই পূর্বদিকের রহস্যবাদী ধর্মগুলো গলে প্রবেশ করেছিল। এর মধ্যে ছিল অর্ফিউস, মিথ্রীয়, সিবেলি এবং আইসিসের কাল্ট। সম্রাট কাল্ট প্রাথমিকভাবে অগাস্টাসের নুমেনকে কেন্দ্র করে গড়ে উঠেছিল, সবচেয়ে নাটকীয়ভাবে লুগডুনামের তিন গলের মন্দিরে।
অভ্যাস
রোমান ধর্মীয় অনুশীলন যেমন ধূপ ও পশু উৎসর্গ, উৎসর্গমূলক শিলালিপি, এবং নরাত্মরোপণমূলক আকারে (মানুষের মত দেখতে) দেবতাদের চিত্রিত প্রকৃতিবাদী মূর্তি মন্দিরের চারপাশে পরিক্রমণের মত নির্দিষ্ট গলীয় আচারের সাথে যুক্ত ছিল। এটি একটি বৈশিষ্ট্যপূর্ণ গ্যালো-রোমান ফেনামের জন্ম দেয়, যাকে প্রত্নতত্ত্বে এর সমকেন্দ্রিক আকৃতি দ্বারা শনাক্ত করা যায়।
দেওয়ান মোহাম্মদ আজরফ
দেওয়ান মোহাম্মদ আজরফ (২৫ অক্টোবর ১৯০৬ – ১ নভেম্বর ১৯৯৯) ছিলেন বাংলাদেশের একজন প্রখ্যাত ইসলামী চিন্তাবিদ, দার্শনিক, সাহিত্যিক ও সমালোচক। তিনি বাংলাদেশের সুনামগঞ্জে জন্মগ্রহণ করেন। ১৯৯৩ সালে তিনি বাংলাদেশের জাতীয় অধ্যাপক হিসাবে সম্মাণিত হয়েছিলেন এবং একুশে পদক, স্বাধীনতা পুরষ্কারে ভূষিত হয়েছিলেন।
তিনি বাংলা ভাষা আন্দোলনের একজন সমর্থক ছিলেন। আন্দোলনে সমর্থনের দায়ে, ১৯৫৪ সালে সুনামগঞ্জ কলেজের অধ্যক্ষের পদ থেকে তাকে বরখাস্ত করা হয়, যদিও একই বছর আবার তাকে বহাল করা হয়। তার সমর্থন খুব জোরালো ছিল ১৯৪৮ সালে যখন তিনি নাও বেলাল লিখেন। তিনি কায়কোবাদ সাহিত্য মজলিসের (১৯৭২–৯৯) সাথে সক্রিয়ভাবে জড়িত ছিলেন।
শিক্ষা এবং কর্মজীবন
আজরফ মুরারিচাঁদ কলেজ, সিলেট থেকে ১৯৩০ সালে সম্মানের সহিত বিএ পাশ করেন এবং ১৯৪৩ সালে ঢাকা বিশ্ববিদ্যালয় থেকে দর্শনে এমএ ডিগ্রী অর্জন করেন। ১৯৪৮ সালে তিনি সুনামগঞ্জ কলেজের অধ্যক্ষ হয়ে চাকরিতে যোগদান করেন। সুনামগঞ্জ কলেজ থেকে চাকরি শেষে তিনি বিভিন্ন কলেজে শিক্ষাদান করেছেন। এমনকি তিনি ঢাকার আবুজর গিফারি কলেজে ১৯৬৭ সাল থেকে ১৯৮০ সাল পর্যন্ত অধ্যক্ষের দায়িত্বে ছিলেন। তিনি ঢাকা বিশ্ববিদ্যালয়ের দর্শন এবং ইসলাম শিক্ষা বিভাগে খণ্ডকালীন শিক্ষক হিসেবে ১৯৭৩ থেকে ১৯৯০ সাল পর্যন্ত পাঠদান করেন। আবদুল হামিদ খান ভাসানীর একজন সমর্থক হয়ে, আসামে মুসলিম অভিবাসীদের উপর হস্তক্ষেপের প্রতিবাদে ১৯৪৬ সালে তিনি মুসলিম লীগে যোগ দেন। এবং পরবর্তীতে আসাম প্রাদেশিক কমিটিতে নির্বাচিত হন। ১৪৪ ধারা লঙ্ঘনের দায়ে তাকে ১০ মাসের জন্য কারাদণ্ড দেয়া হয়।
তিনি কিছুদিনের জন্য, পাকিস্তান দার্শনিক কংগ্রেসের একজন সদস্য, এবং কোষাধ্যক্ষও ছিলেন। ১৯৮৪ থেকে ১৯৮৯ পর্যন্ত, তিনি বাংলাদেশ দার্শনিক এ্যাসোসিয়েশনের সভাপতি ছিলেন।
রচনাবলী
দেওয়ান আজরফের অসংখ্য গ্রন্থাবলী এবং রচনা রয়েছে। এদের মধ্যে:
এছাড়াও তার ৪০টিরও অধিক অপ্রকাশিত গ্রন্থ রয়েছে।
কাঁচরাপাড়া রেলওয়ে স্টেশন
কাঁচড়াপাড়া রেলওয়ে স্টেশন পূর্ব রেলওয়ে অঞ্চলের শিয়ালদহ রেল বিভাগের শিয়ালদহ - রানাঘাট রেলপথের একটি রেলওয়ে স্টেশন। এটি ভারতের পশ্চিমবঙ্গ রাজ্যের উত্তর চব্বিশ পরগণা জেলার কাঁচড়াপাড়ায় অবস্থিত।
অবস্থান
কাঁচড়াপাড়া রেলওয়ে স্টেশন উত্তর চব্বিশ পরগণা জেলার কাঁচড়াপাড়ায় অবস্থিত। এই স্টেশন থেকে পরবর্তী স্টেশন হল - কল্যাণী রেলওয়ে স্টেশন এবং পূর্ববর্তী স্টেশন হল - কাঁচড়াপাড়া কারখানা গেট রেলওয়ে স্টেশন।
ইতিহাস
শিয়ালদহ থেকে রানাঘাট পর্যন্ত ইস্টার্ন বেঙ্গল রেলওয়ে প্রধান লাইনটি ১৮৬২ সালে খোলা হয় এবং দুই মাসের মধ্যে বর্তমান বাংলাদেশের কুষ্টিয়ায় প্রসারিত হয়।
রেলপথ
শিয়ালদহ - রাণাঘাট রেলপথের অন্তর্গত এই স্টেশনের ট্র্যাকটি সি-শ্রেনির ট্র্যাক হিসাবে শ্রেণীবদ্ধ করা হয়েছে, যা গতির শ্রেণিবিন্যাস নয়, তবে মহানগর এলাকার শহরতলি রেল পরিষেবার জন্য ব্যবহৃত হয়।
পরিকাঠাম
স্টেশনটির পরিকাঠাম ভূমিগত। এই স্টেশনে ২ টি প্ল্যাটফর্ম রয়েছে। কাঁচড়াপাড়া রেলওয়ে স্টেশনে ২ টি রেললাইন বা রেলট্র্যাক রয়েছে। স্টেশনে স্টেশন পরিচালনার জন্য ভবন ও স্টেশন মাষ্টারে ভবন ১ নং প্ল্যাটফর্মের সঙ্গেই অবস্থিত। যাত্রীদের রেল ভ্রমণের জন্য টিকিট স্টেশনের টিকিট ঘর থেকে প্রদান করা হয়। স্টেশনে যাত্রী সুবিধার জন্য বসার আসন, প্ল্যাটফর্ম ছাউনি, পানীয় জল এর ব্যবস্থা রয়েছে। স্টেশনে গাড়ি রাখার ব্যবস্থা নেই।
কাঁচড়াপাড়া রেলওয়ে স্টেশন ব্যাগ বা যাত্রীদের দ্বারা বহন করা জিনিসপত্রের পরীক্ষায় ব্যবস্থা নেই।
রেল পরিষেবা
এই স্টেশনটি স্টেশনের পার্শ্ববর্তী এলাকায় রেল পরিষেবা প্রদান করে থাকে। এই স্টেশনের দ্বারা রানাঘাট, কল্যাণী সীমান্ত, গেদে এবং শিয়ালদা ও মাঝেরহাটগামী ট্রেন চলাচল করে। প্রতিদিন এই স্টেশনে কলকাতা শহরতলি রেলের লোকাল ট্রেনগুলি রেল যাত্রীদের পরিষেবা প্রদান করে থাকে।
প্রশাসন ও নিরাপত্তার ব্যবস্থা
কাঁচড়াপাড়া রেলওয়ে স্টেশনটি ভারতীয় রেলের পূর্ব রেল অঞ্চলের শিয়ালদহ রেল বিভাগের অন্তর্গত। স্টেশন পরিচালনার সমস্ত দায়িত্ব স্টেশনের প্রধান "স্টেশন মাষ্টার" - এর উপর ন্যস্ত। এছাড়া স্টেশনের নিরাপত্তার জন্য অস্থায়ী ভাবে ভ্রাম্যমাণ জিআরপি কর্মী নিযুক্ত রয়েছে এবং স্টেশন চত্বর ও সংলগ্ন এলাকার নিরাপত্তা স্থানীয় পুলিশ প্রশাসন প্রদান করে থাকে।
বেরিং প্রণালী
thumb|right|300px|বেরিং প্রণালীর ঠিক মাঝখানে অবস্থিত ডায়োমেড দ্বীপপুঞ্জ; বামেরটি রাশিয়ার, ডানেরটি মার্কিন যুক্তরাষ্ট্রের আওতাধীন বেরিং প্রণালী (Берингов пролив; Bering Strait) এশিয়া ও উত্তর আমেরিকা মহাদেশ দুইটিকে পৃথককারী জলাশয়। প্রণালীটি উত্তর প্রশান্ত মহাসাগরের বেরিং সাগরকে উত্তর মহাসাগরের চুক্‌চি সাগরের সঙ্গে যুক্ত করেছে।
১৬৪৮ সালে রুশ অভিযানকারী সেমিয়োন ইভানোভিচ দেজনিয়ভ (Semyon Ivanovich Dezhnyov) বেরিং প্রণালী আবিষ্কার করেন। পরবর্তীতে ১৭২৮ সালে ডেনীয় নাবিক ভিতুস বেরিং এবং তারও পরে ব্রিটিশ নাবিক ক্যাপ্টেন জেমস কুক ও ফ্রেডেরিক উইলিয়াম বিচি এখানে আসেন।
প্রণালীটির সবচেয়ে সরু অংশ রাশিয়ার দেজনিয়ভ অন্তরীপ (Dezhnyova Mys) এবং আলাস্কার প্রিন্স অফ ওয়েল্‌স অন্তরীপের মধ্যে অবস্থিত। এই দুই অন্তরীপের মধ্যবর্তী সর্বনিম্ন দূরত্ব ৮৫ কিলোমিটার। দুই অন্তরীপের মধ্যস্থলে ডায়োমিড দ্বীপপুঞ্জ অবস্থিত। প্রণালীটির গভীরতা ৩০-৫০ মিটার।
আবিষ্কারের ইতিহাস
১৬৫৪ সালে রুশ বণিক ফেদত আলেক্সেইয়েভ সাইবেরিয়ার কোলিমা উপদ্বীপের পূর্বে পোগিচা নদীর সন্ধানে রওনা দেন। এই ভ্রমণে তার সহযোগী ছিলেন সেমিয়োন ইভানোভিচ দেজনিয়ভ। দেজনিয়ভই এই অভিযানে প্রথম ব্যক্তি হিসেবে উত্তর মহাসাগর থেকে প্রশান্ত মহাসাগরে নৌপথে প্রবেশ করেন। কিন্তু তার এই আবিষ্কারের কাহিনী রুশ কেন্দ্রীয় সরকারের কাছে তখন পৌঁছেনি। রুশ সম্রাট মহান পিটার তাই জানতেন না সাইবেরিয়া উত্তর আমেরিকার সাথে যুক্ত কি না। পিটার তার মৃত্যুর কিছুদিন আগে রুশ সামরিক বাহিনীর একজন কমাণ্ডার ডেনীয় বংশোদ্ভুত ভিতুস বেরিং-কে এটা খুঁজে দেখার আদেশ দেন। বেরিং নৌপথে বেরিয়ে পড়েন এবং ১৭২৮ সালে বেরিং প্রণালী পুনরাবিষ্কার করেন, কিন্তু ভারী কুয়াশার কারণে তিনি সেবার উত্তর আমেরিকার স্থলভাগ দেখতে পাননি।
এরপর ১৭৪১ সালের জুন মাসে বেরিং আবার সদলবলে অভিযানে বের হন এবং এবার তিনি আলাস্কার স্থলভাগ দেখতে পান। ১৬ই জুন, সাধু এলিয়াসের দিবসে, দূর থেকে দেখে তিনি আলাস্কার সেন্ট এলিয়াস পর্বতের নামকরণ করেন। ঐ অভিযানেই ফেরার পথে বেরিং জাহাজ ভেঙে একটি দ্বীপে (যার বর্তমান নাম বেরিং দ্বীপ) আটকা পড়েন এবং সেখানেই শীতকালে মারা যান। বেরিং-এর এই অভিযানের ফলে উত্তর-পশ্চিম আমেরিকা (বর্তমান আলাস্কা) রাশিয়ার দখলে আসে।
ডেভিড নিভন
জেমস ডেভিড গ্রাহাম নিভন (James David Graham Niven; ১ মার্চ ১৯১০ – ২৯ জুলাই ১৯৮৩) ছিলেন একজন ইংরেজ অভিনেতা ও লেখক। তিনি আ ম্যাটার অব লাইফ অ্যান্ড ডেথ ছবিতে স্কোয়াড্রন লিডার পিটার কার্টার, অ্যারাউন্ড দ্য ওয়ার্ল্ড ইন এইটি ডেজ ছবিতে ফিলিয়াস ফগ এবং দ্য পিঙ্ক প্যান্থার ছবিতে স্যার চার্লস লাইটন চরিত্রে অভিনয়ের জন্য প্রসিদ্ধ। তিনি সেপারেট টেবলস্‌ (১৯৫৮) ছবিতে অভিনয় করে শ্রেষ্ঠ অভিনেতার জন্য একাডেমি পুরস্কার অর্জন করেন।
নিভন ১৯৪৫ সালে ব্রিটিশ চলচ্চিত্র তারকাদের জনপ্রিয়তা জরিপে দ্বিতীয় জনপ্রিয় তারকার স্বীকৃতি পান। তিনি এ সময়ে আ ম্যাটার অব লাইফ অ্যান্ড ডেথ (১৯৪৬), ক্যারি গ্র্যান্টের সাথে দ্য বিশপ্‌স ওয়াইফ (১৯৪৭), এবং এনচেন্টমেন্ট চলচ্চিত্রে অভিনয় করেন, সবকয়টি চলচ্চিত্র সমাদৃত হয়। নিভন পরবর্তী কালে দি ইলুসিভ পিম্পার্নাল (১৯৫০), দ্য টোস্ট অব নিউ অরলিন্স (১৯৫০), হ্যাপি গো লাভলি (১৯৫১), ও ক্যারিংটন ভি.সি. (১৯৫৫) ছবিতে অভিনয় করেন। তিনি মাইকেল টডের অ্যারাউন্ড দ্য ওয়ার্ল্ড ইন এইটি ডেজ ছবিতে ফিলিয়াস ফগ এবং দ্য পিঙ্ক প্যান্থার ছবিতে স্যার চার্লস লাইটন চরিত্রে অভিনয় করেন। অভিনয়ের পাশাপাশিত তিনি লেখালেখিও করেন এবং ব্যবসায়িক সফলতা অর্জন করেন।
জন্ম ও পরিবার
জেমস ডেভিড গ্রাহাম নিভন ১৯১০ সালের ১লা মার্চ লন্ডনের বেলগ্রেভ মেনশন্সে জন্মগ্রহণ করেন। তার পিতা এডওয়ার্ড গ্রাহাম নিভন (১৮৭৮-১৯১৫) এবং মাতা হেনরিয়েটা জুলিয়া ডেগাচার। তার জন্ম ১লা মার্চ হওয়ায় এই দিনে পালিত সেন্ট ডেভিডস দিবসের নামানুসারে তার নাম রাখা হয় ডেভিড। নিভন প্রায়ই দাবী করতেন যে তিনি ১৯০৯ সালে স্কটিশ কাউন্টি অ্যাঙ্গাসের কিরিয়েমিরে জন্মগ্রহণ করেছেন, কিন্তু তার জন্ম সনদে তা ভুল প্রমাণ করে।
নিভনের মাতা হেনরিয়েটা ফরাসি ও ওয়েলসীয় বংশোদ্ভূত। তিনি ওয়েলসে জন্মগ্রহণ করেছিলেন। তার পিতা উইলিয়াম ডেগাচার (১৮৪১-১৮৭৯) একজন সেনা কর্মকর্তা ছিলেন, তিনি লেফটেন্যান্ট জেনারেল জেমস ওয়েবারের কন্যা জুলিয়া ক্যারোলিন স্মিথকে বিয়ে করেন। নিভনের মাতামহ উইলিয়াম জুলু যুদ্ধের সময় আইস্যান্ডলোয়ানার যুদ্ধে (১৮৭৯) নিহত হন।
নিভনের পিতা উইলিয়াম নিভন স্কটিশ বংশোদ্ভূত। তার পিতামহ ডেভিড গ্রাহাম নিভন (১৮১১-১৮৮৪) পার্থশায়ারের সেন্ট মার্টিন্‌স গ্রামে বসবাস করতেন। উইলিয়াম প্রথম বিশ্বযুদ্ধে বার্কশায়ার ইয়োম্যানরিতে দায়িত্ব পালন করেন এবং ১৯১৫ সালের ২১শে আগস্ট গালিপলি অভিযান কালে নিহত হন। তাকে তুরস্কের গ্রিন হিল সমাধির বিশেষ স্মারক বিভাগের প্লট এফ. ১০ অংশে সমাহিত করা হয়।
গ্রিকো-রোমান রহস্যবাদ
থাম্ব|287x287পিক্সেল| [[হাইড্রিয়া|হাইড্রিয়াতে আঁকা ভ্যারিসি পেইন্টারের আঁকা চিত্র (আনু. ৩৪০ খ্রিস্টপূর্বাব্দ), যেখানে এলিউসিনীয় দৃশ্য দেখানো হয়েছে ]] রহস্য ধর্ম, রহস্য গোষ্ঠী, পবিত্র রহস্য বা কেবল রহস্য ছিল গ্রেকো-রোমান জগতের একটি ধর্মীয় সম্প্রদায় যাতে কেবল দীক্ষাপ্রাপ্তরাই (mystai) অংশগ্রহণ করতে পারত। এই ধর্মের মূল বৈশিষ্ট্য হল দীক্ষার বিবরণ এবং আচার অনুশীলনের সাথে সম্পর্কিত গোপনীয়তা, যা বাইরের লোকদের কাছে প্রকাশিত নাও হতে পারে। গ্রেকো-রোমান প্রাচীনত্বের রহস্যগুলির মধ্যে সবচেয়ে বিখ্যাত ছিল এলিউসিনীয় রহস্যবাদ, যা অনেক প্রাচীন, এমনকি গ্রীক অন্ধকার যুগেরও পূর্বের ছিল। রহস্যবাদী সম্প্রদায়গুলো লেট অ্যান্টিকুইটি বা শেষ প্রাচীন যুগে বিকাশ লাভ করে; রোমান সম্রাট জুলিয়ান বা জুলিয়ান দি অ্যাপোস্টেট (ধর্মত্যাগী জুলিয়ান) খ্রিস্টীয় ৪র্থ শতকে তিনটি পৃথক রহস্যবাদী সম্প্রদায়, বিশেষ করে মিত্রবাদের দ্বারা দীক্ষিত হয়েছিলেন বলে জনা যায়। গ্রেকো-রোমান রহস্যবাদের গোপনীয় প্রকৃতি এবং খ্রিস্টীয় চতুর্থ শতক থেকে রহস্যবাদী সম্প্রদায়গুলো খ্রিস্টীয় রোমান সাম্রাজ্যের দ্বারা নিপীড়িত হতে থাকায়, এই ধর্মগুলোর ধর্মচর্চা সম্পর্কে বিভিন্ন বিবরণ, চিত্র এবং আন্তঃসাংস্কৃতিক অধ্যয়নের মাধ্যমেই জানতে হয়। "গোপনীয়তা এই ধর্মগুলোর গুরুত্বপূর্ণ উপাদান হয়ে থাকায়, আমরা বিভিন্ন রহস্যবাদী বিশ্বাস সম্পর্কে কমই অবহিত"। এই রহস্যবাদ্গুলো সম্পর্কে অনেক তথ্য এসেছে প্রাচীন রোমের বিশিষ্ট লেখক ও পণ্ডিত মার্কাস টেরেন্টিয়াস ভারোর (খ্রিস্টপূর্ব ১১৬-২৭ অব্দ) কাছ থেকে ।
জাস্টিন মার্টার ২য় শতাব্দীতে স্পষ্টভাবে উল্লেখ করেন যে, এই রহস্যবাদগুলো আসলে সত্য ধর্মের শয়তান বা দৈত্যসংক্রান্ত অনুকরণ। এবং সত্য বিশ্বাসের "দৈত্যাদিসংক্রান্ত অনৈতিক নকল", এবং "মোজেস যেমনটা বলেছেন, এই শয়তানরা জুপিটারের কন্যা প্রোসারপিনা হয়ে মানুষকে উত্তেজিত করে, যাতে তারা তাকে কোরে (গ্রিক নারী মূর্তি) হিসেবে প্রতিষ্ঠিত করে"। (ফার্স্ট অ্যাপোলজি)। প্রথম থেকে চতুর্থ শতাব্দীর মধ্যে, খ্রিস্টধর্ম রহস্যবাদগুলোর সাথে সরাসরি প্রতিযোগিতায় লিপ্ত হয়। সেই সময় "রহস্যবাদী সম্প্রদায়গুলোও খ্রিস্টীয় বাণীর গ্রহণের ক্ষেত্রে খ্রিস্টধর্মের অ-ইহুদি দিগন্তের একটি অন্তর্নিহিত উপাদান হিসেবে কাজ করে।" তৃতীয় শতাব্দীর শুরু থেকে, বিশেষ করে সম্রাট কনস্ট্যান্টাইনের সময় থেকে রহস্যবাদী ধর্মগুলোর উপাদানগুলো মূলধারার খ্রিস্টান চিন্তায় অন্তর্ভুক্ত হতে শুরু করে, উদাহরণস্বরূপ যা ডিসিপ্লিনা আরকানিতে প্রতিফলিত হয়।
ব্যুৎপত্তি
ইংরেজি শব্দ 'mystery' উৎপত্তিগতভাবে গ্রিক বহুবচন Mystêria হিসেবে প্রথম দেখা যায়, পরে এটি ল্যাতিন শব্দ mysterium হিসেবে বিকশিত হয়, যেখান থেকে ইংরেজি শব্দটি এসেছে। গ্রিক শব্দ mystêrion (একবচনে) এর ব্যুৎপত্তি পুরোপুরি পরিষ্কার নয়, যদিও পণ্ডিতগণ মনে করেন শব্দটি গ্রিক শব্দ myo থেকে এসেছে যার অর্থ হচ্ছে "বন্ধ করা", মূলত চোখ বন্ধ করাকে বোঝায়, আর চোখ বন্ধ করার পর আমরা রহস্যের জগতে চলে যাই। সাম্প্রতিককালের কিছু হিট্টাইট পণ্ডিত প্রস্তাব করেছেন, গ্রিক শব্দটি এসেছে হিট্টাইট ক্রিয়াপদ munnae থেকে, যার অর্থ হচ্ছে "গোপন করা, লুকিয়ে রাখা, দৃষ্টি থেকে আড়াল করা"।
বৈশিষ্ট্য
রহস্যবাদ ছিল হেলেনবাদী ধর্মের তিনটি প্রকরণের একটি, অন্য দুটি ছিল সম্রাট কাল্ট বা কোন জাতি বা রাষ্ট্র সম্পর্কিত জাতিগত ধর্ম, এবং দার্শনিক ধর্ম যেমন নব্যপ্লেটোবাদ।
এই হেলেনবাদী ধর্মের এই তিনটি প্রকরণ ধর্মতত্ত্বকেও তিনটি ভাগে ভাগ করে - ভারো এর নাগরিক ধর্মতত্ত্ব বা রাজনৈতিক ধর্মতত্ত্ব, যা রাষ্ট্রধর্ম এবং সমাজে এর স্থিতি আরোপনমূলক প্রভাব নিয়ে বিবেচনা করে; প্রাকৃতিক ধর্মতত্ত্ব যা প্রকৃতি ও স্বর্গীয়তার মধ্যকার দার্শনিক অনুমান বিষয়ে চিন্তা করে; এবং পৌরাণিক ধর্মতত্ত্ব, যা পুরাণ ও ধর্মীয় আচার বিষয়ে চিন্তা করে।
রহস্যবাদগুলি এভাবে নাগরিক ধর্মের প্রতিযোগী নয়, বরং পরিপূরক ছিল। কোনও ব্যক্তি সহজেই রাষ্ট্রীয় ধর্মের রীতিনীতিগুলির সাথে জড়িত হতে পারতেন, আবার এক বা একাধিক রহস্যবাদের দীক্ষাও নিতে পারতেন, একই সাথে কোন নির্দিষ্ট দার্শনিক সম্প্রদায়ের সাথেও জড়িত থাকতে পারতেন। গণধর্মের বিভিন্ন বিষয় যেমন বলিদান, আচারগত ভোজন, এবং আচারগত পবিত্রকরণ রহস্যবাদেও ছিল, কিন্তু রহস্যবাদগুলোতে অতিরিক্ত উপাদানও উপস্থিত ছিল যা গোপনে সংঘটিত হত, এবং কেবল তারাই তাতে অংশ নিতে পারতেন যারা সেই রহস্যবাদে দীক্ষিত হতেন। রহস্যবাদী সম্প্রদায়গুলো প্রাচীন ধর্মীয় রীতি সংরক্ষণের জন্য একটি যথাযোগ্য স্থান হিসেবে কাজ করে।
যদিও ইতিহাসবিদরা সমস্ত রহস্যবাদী ধর্মকে শ্রেণিবদ্ধ করার জন্য একটি কঠোর সংজ্ঞা তৈরির প্রচেষ্টা ছেড়ে দিয়েছেন, তবুও রহস্যবাদী সম্প্রদায়গুলিকে বেশ কিছু সাধারণ বৈশিষ্ট্যের দ্বারা সংজ্ঞায়িত করা যেতে পারে। সমস্ত রহস্যবাদী উপাসক সম্প্রদায় তাদের অনুশীলনের গোপনীয়তায় জোর দেয় এবং একটি নতুন সদস্যের দলে যোগদানের ক্ষেত্রে একটি আবেগীয় দীক্ষার রীতি অনুসরণ করে। সদস্যরা স্বেচ্ছাসেবী হিসেবে অংশগ্রহণ করতেন, তারা রাতের বেলায় জমায়েত হতেন, জমায়েতের পূর্বে পবিত্রকরণের ব্যবস্থা থাকত, অংশগ্রহণের জন্য পরিশোধের বাধ্যবাধকতা ছিল, ইহকাল ও পরকালের জন্য পুরস্কারের প্রতিশ্রুতি ছিল, এবং পুরনো রহস্যবাদী জমায়েতের স্থান সর্বনিকটস্থ নগর থেকে পরিবর্তনশীল দূরত্বে অবস্থান করত। এছাড়া, মিত্রবাদী উপাসক সম্প্রদায় ছাড়া অন্যান্য রহস্যবাদের সদস্যের সকলেই সকলের কাছে মুক্ত ছিল, যাদের মধ্যে নারী ও পুরুষ, দাস ও স্বাধীন নাগরিক, তরুণ ও বৃদ্ধ ইত্যাদি ছিল। সকল ধর্মীয় আচার-অনুষ্ঠানে যোগদানের জন্যই খরচ ছিল, যার ফলে অনেকেই যোগদান করতে পারত না। আর যদিও রহস্যবাদগুলো গোপন ছিল, সেগুলো খুব বেশি রহস্যময় ছিল না।
এই কারণে, প্রাচীন গ্রিক রহস্যবাদগুলোর সম্পর্কে আমাদের মধ্যে যেসব ধারণা রয়েছে সেগুলোকে বোঝা হয়েছে সাধারণ ইন্দো-ইউরোপীয় ধর্ম ও সমান্তরালে ইন্দো-ইরানীয় ধর্মের নির্দিষ্ট বিষয়ের প্রতিফলন হিসেবে। গ্রেকো-রোমান প্রাচীন যুগের রহস্যবাদী সম্প্রদায়গুলোর মধ্যে রয়েছে এলিউসিনীয় রহস্যবাদ, ডায়োনিসীয় রহস্যবাদ, এবং অর্ফিক রহস্যবাদ। ধর্মীয় ক্ষেত্রে রোমানরা অন্যান্য জাতিদের থেকে যেসব দেবদেবীর ধারণাকে গ্রহণ করেছিল তাদেরকেও রহস্যবাদে পূজা করা হতে থাকে, এদের মধ্যে ছিল মিশরীয় দেবী আইসিস, মিথ্রবাদী রহস্যবাদের পারস্য দেবতা মিথ্রাস বা মিথ্র, থ্রেসীয় বা ফ্রিজীয় সাবাজিয়াস এবং ফ্রিজীয় সিবেলি।
এলিয়ুসিনিয় রহস্যবাদ
এলিউসিনীয় রহস্যবাদ ছিল রহস্যবাদী কাল্টগুলোর মধ্যে প্রাচীনতম এবং সবচেয়ে বিখ্যাত, এবং এটি এক সহস্রাব্দেরও বেশি সময় ধরে স্থায়ী ছিল। খ্রিস্টপূর্ব ৫ম শতাব্দীর শেষভাগে যখনই তারা প্রথম উৎপত্তি লাভ করুক না কেন, তারা অর্ফিকবাদ দ্বারা ব্যাপকভাবে প্রভাবিত হয়েছিল, এবং লেট এন্টিকুইটি বা প্রাচীন কালের শেষ পর্যায়ে তারা রূপকায়িত হয়ে উঠেছিল।
দীক্ষা
অ্যাটিক দিনপঞ্জিতে বিড্রোমিয়ন (সেপ্টেম্বর/অক্টোবর) মাসের ১৫ তারিখে এথেন্সের আগোরাতে প্রায় ৩,০০০ সম্ভাব্য দীক্ষাপ্রার্থীগণ একত্রিত হতো, যারা গ্রিক ভাষায় কথা বলত এবং কখনো হত্যা করেনি (যেহেতু পবিত্রতার উপর জোর দেওয়া হত, এই নিষেধাজ্ঞার ক্ষেত্রে তারা অন্তর্ভুক্ত ছিল যাদের আত্মা 'অপবিত্র')। দিয়াসিয়া এবং থেসমোফোরিয়ার মত অন্যান্য বড় উৎসবে প্রত্যাশিত দীক্ষাপ্রাপ্তগণ তাদের নিজস্ব বলিদানের পশু নিয়ে আসত এবং উৎসবের সূচনা হলে এর ঘোষণা শুনত। পরের দিন, তারা সমুদ্রে গিয়ে নিজেদের এবং প্রাণীদেরকে পবিত্র করত। তিন দিনের বিশ্রামের পর দেমেতের ও তার কন্যা পার্সিফোনের মন্দিরের শোভাযাত্রার জন্য ১৯ তারিখে তারা আগোরায় পুনরায় একত্রিত হত। দু'জন এলিউসিনীয় পুরোহিতানী শোভাযাত্রার সামনের দিকে থাকতেন, অনুষ্ঠানের বাকি অংশের প্রস্তুতির জন্য প্রয়োজনীয় বস্তুসমূহ হাতে নিয়ে অনেক গ্রিক তাদেরকে অনুসরণ করতেন, এবং শোভাযাত্রাটি কয়েক ঘণ্টাব্যাপী ১৫ মাইল দীর্ঘ পথ অতিক্রম করে এলিউসিস শহরে পৌঁছত যা বারবার উৎযাপন, নৃত্য ইত্যাদির জন্য থেমে যেত। দীক্ষার্থীরা শহরে যাওয়ার পথে মশাল বহন করত। শহরে পৌঁছবার পর তারা মন্দিরে (স্যাংকচুয়ারি) নাচতেন। পরের দিন শুরু হত বলিদানেরমাধ্যমে, এবং সূর্যাস্তের সময় দীক্ষার্থীরা টেলেস্টেরিওন নামক দালানের যেত যেখানে দীক্ষাগ্রহণ অনুষ্ঠিত হত। দীক্ষার্থীরা নিজেদেরকে ধৌত করে শুদ্ধ হত এবং প্রত্যেকে নিভে যাওয়া মশালসমূহের গন্ধকে ঘিরে নিরবতা সহকারে বসতেন। দীক্ষাদান দুটি রাতেরও বেশি সময় নিতে পারত। যদি তাই হয়, তবে প্রথম রাত হত দেমেতেরের প্রতি হোমারীয় স্তোত্রের পুরাণ অনুযায়ী হেডিস দ্বারা পার্সিফোনের অপহরণ (যেখানে পার্সিফোনকে অপহরণ করা হয় এবং তার মা দেমেতের তাকে অনুসন্ধান করতে থাকেন, এবং যখন তার কন্যা ফিরে আসেন, দেমেতের এই জীবন ও এর পরবর্তী জীবনে উন্নয়নের প্রতিশ্রুতি দেন) ও উর্বরতার নিশ্চয়তা সমেত পার্সিফোনের ফিরে আসার পুরাণ কেন্দ্রিক, এবং দ্বিতীয় রাত হত এপোপটেইয়া  (রহস্যবাদের উচ্চতর মাত্রা) কেন্দ্রিক, যেখানে সংগীত, নৃত্য, এবং সম্ভবত একটি লিঙ্গ প্রদর্শন অন্তর্ভুক্ত থাকত, যা দর্শকদের কাছে ছিল দক্ষ এলিউসিনীয় পুরোহিতদের দ্বারা সম্পাদিত ভীতিকর অভিজ্ঞতা, এবং এর চূড়ান্ত পর্যায়ে দেমেতেরের মূর্তি, গমের একটি মঞ্জরি, এবং কৃষিসম্পদের "জন্ম" প্রদর্শন করা হত। সুতরাং, এই রহস্যবাদগুলি উর্বরতা এবং কৃষির সাথে সংযুক্তি ছিল। দুই সহস্রাব্দ জুড়ে এত মানুষ কীভাবে এলিউসিনীয় রহস্যবাদের  সমাপ্তি অনুষ্ঠানে ধারাবাহিকভাবে আনন্দদায়ক অবস্থার অভিজ্ঞতা লাভ করতে পারে, তার ব্যাখ্যা হিসেবে অসংখ্য পণ্ডিত প্রস্তাব করেছেন যে এলিউসিনীয় রহস্যবাদের এই ক্ষমতা আসত কাইকিয়ন থেকে যা একটি এনথিওজেন হিসেবে কাজ করত।
ভবিষ্যৎ ফল
দীক্ষা সমাপ্তির দিনটিকে প্লেমোকোয়াই (Plemochoai) বলা হত ( একটি পাত্র দিয়ে তর্পন (দেবদেবীর উদ্দেশ্যে জল বা সশ্যাদি ঢালা) করার পর), এবং নতুন সদস্যরা তখন পুরোহিতদের মতো মেদিগাছের রেথ (মাথায় পরার রিং আকৃতির মুকুট) পরতে পারতেন। অবশেষে দীক্ষাপ্রাপ্তগণ স্থান ত্যাগ করতেন এবং প্যাক্স (paks) বা কংকস  (konks) উচ্চারণ করতেন, যা অনুষ্ঠানের সমাপ্তিকে নির্দেশ করত। ভ্রমণের সময় নতুন সদস্যরা যে পোশাক পরিধান করত তা শিশুদের জন্য সৌভাগ্যের কম্বল হিসেবে ব্যবহৃত হত, অথবা সম্ভবত তাদের মন্দিরে প্রদান করা হত।